2017. gada 23. maijā Noteikumi Nr. 263

Rīgā (prot. Nr. 27  8. §)

**Noteikumi par uzturēšanas normām, higiēnas un pirmās nepieciešamības preču apjomu Valsts robežsardzes patvēruma meklētāju izmitināšanas telpās izmitinātajam patvēruma meklētājam un Valsts robežsardzes izmitināšanas centrā vai Valsts robežsardzes pagaidu turēšanas telpā ievietotajam ārzemniekam**

Izdoti saskaņā ar Patvēruma likuma

21. panta trešo daļu un Imigrācijas

likuma 59. panta trešo daļu

 1. Noteikumi nosaka uzturēšanas normas (turpmāk – uztura normas), higiēnas un pirmās nepieciešamības preču apjomu šādām personām (turpmāk – personas):

1.1. Valsts robežsardzes patvēruma meklētāju izmitināšanas telpās (turpmāk – izmitināšanas telpas) izmitinātajam patvēruma meklētājam;

1.2. Valsts robežsardzes izmitināšanas centrā (turpmāk – centrs) vai Valsts robežsardzes pagaidu turēšanas telpā (turpmāk – pagaidu turēšanas telpa) ievietotajam ārzemniekam.

2. Bērniem no sešu mēnešu vecuma līdz pilngadības sasniegšanai uztura normas tiek noteiktas, ievērojot normatīvajos aktos par uztura normām izglītības iestāžu izglītojamiem, sociālās aprūpes un sociālās rehabilitācijas klientiem un ārstniecības iestāžu pacientiem noteiktās uztura normas.

3. Jaundzimušajiem un zīdaiņiem no dzimšanas līdz sešu mēnešu vecuma sasniegšanai pamatuzturs ir mātes piens vai mākslīgais maisījums zīdaiņiem atbilstoši ārstniecības personas norādījumiem.

4. Pilngadīgajām personām nosaka dienas uztura normas saskaņā ar šo noteikumu 1. pielikumu:

4.1. dienas uztura pamatnorma Nr. 1;

4.2. dienas uztura norma Nr. 2:

4.2.1. grūtniecēm – sešus mēnešus pirms plānotā dzemdību termiņa;

4.2.2. sievietēm – trīs mēnešus pēc dzemdībām;

4.2.3. sievietēm, kuras baro bērnu ar krūti, – visu barošanas laiku;

4.3. dienas uztura norma Nr. 3 – personām, kuras slimo ar tuberkulozi aktīvā fāzē, kuņģa vai divpadsmitpirkstu zarnas čūlas slimību paasinājuma fāzē, anēmiju, ļaundabīgiem audzējiem, AIDS, vidējas un smagas pakāpes malnutrīciju un ārstējas ambulatori;

4.4. dienas uztura norma Nr. 4 – personām, kuras uzturā nelieto gaļas un zivju produktus;

4.5. speciālā uztura norma – personām, kuras apsardzes uzraudzībā ir īslaicīgi izvestas no izmitināšanas telpām, pagaidu turēšanas telpas vai centra vai ir aizturētas un tās nav iespējams nogādāt uz izmitināšanas telpām, pagaidu turēšanas telpu vai centru ilgāk par četrām stundām no aizturēšanas brīža.

5. Atbilstoši ārstniecības personas norādījumiem:

5.1. personām, kuras slimo ar cukura diabētu, var aizstāt:

5.1.1. kviešu maizes devu ar rudzu maizi;

5.1.2. cukuru ar cukura aizvietotājiem;

5.1.3. makaronu izstrādājumus un divas trešdaļas no kartupeļu (neto) dienas uztura normas – ar 40 gramiem putraimu vai 400 gramiem dārzeņu (neto);

5.2. personām, kurām ir gremošanas trakta slimība saasinājuma fāzē, rudzu maizes devu (atbilstoši uztura normām) var aizstāt ar kviešu maizi.

6. Personām, kuru augums pārsniedz 195 centimetrus, uztura normu nosaka pusotrkārtīgā apmērā.

7. Dienas uztura normā savstarpēji aizstājamos pārtikas produktus nosaka saskaņā ar šo noteikumu 2. pielikumu.

8. Personas nodrošina ar dzeramo ūdeni jebkurā laikā.

9. Personām (sākot no piecu gadu vecuma) nosaka higiēnas un pirmās nepieciešamības preču gada normu Nr. 1 saskaņā ar šo noteikumu 3. pielikumu.

10. Bērniem (vecumā no viena gada līdz četriem gadiem) nosaka higiēnas un pirmās nepieciešamības preču gada normu Nr. 2 saskaņā ar šo noteikumu 3. pielikumu.

11. Bērniem līdz 12 mēnešu vecumam nosaka higiēnas un pirmās nepieciešamības preču gada normu Nr. 3 saskaņā ar šo noteikumu 3. pielikumu.

12. Pagaidu turēšanas telpā ievietotajiem ārzemniekiem nosaka higiēnas un pirmās nepieciešamības preču normu saskaņā ar šo noteikumu 4. pielikumu.

13. Atzīt par spēku zaudējušiem Ministru kabineta 2016. gada 16. augusta noteikumus Nr. 556 "Noteikumi par uzturēšanas normām, higiēnas un pirmās nepieciešamības preču apjomu Valsts robežsardzes patvēruma meklētāju izmitināšanas telpās izmitinātajam patvēruma meklētājam un Valsts robežsardzes izmitināšanas centrā ievietotajam ārzemniekam" (Latvijas Vēstnesis, 2016, 159. nr.).

Ministru prezidents Māris Kučinskis

Iekšlietu ministrs Rihards Kozlovskis